Americká hudobná skupina The Isley Brothers prináša R&B klasiku už viac ako šesť desaťročí. Po štvorročnej prestávke sa ikony R&B spojili s legendou západného pobrežia na oslavnej piesni "Friends and Family".
Rodinná kapela Isleyovcov vydala svoj prvý album v roku 1959, pričom už roky predtým spoločne vystupovali. Dnes The Isley Brothers tvorí už 79 ročný zakladateľ Ronald Isley a gitarista Ernie Isley. Všestranní umelci sa prispôsobujú akejkoľvek ére hudby a špecializujú sa na viaceré hudobné žánre vrátane soulu a funku.
Nová skladba "Friends & Family" zaujme najmä milovníkov starej školy R&B. Elegantnú, klasickú hudbu dopĺňa aj žiarivý vizuál. S ním debutovala skupina vo veľkonočnom nedeľnom vydaní battle série Verzuz 4. apríla 2021. V rámci show predviedli Isleyovci s rovnako ikonickým kolektívom Earth, Wind and Fire to najlepšie z ich desaťročia dlhých diskografií. V novej skladbe vám pripomenú staré dobré časy, po ktorých tak všetci túžime. Oslavujú v nej život so svojimi priateľmi a rodinou.
Stem Distributions LLC. (v mene spoločnosti R. I. Top Ten LLC)
Vo videoklipe z réžie Erika Whitea môžeme vidieť Isleyovcov organizovať veselú house párty, v ktorej vítajú hostí osobne aj virtuálne, kvôli stále pretrvávajúcej pandémii. Prostredníctvom Zoomu sa objaví Snoop Dogg, aby priložil ruku k tanečne ladenému dielu. Medzi ďalších virtuálnych účastníkov patrí speváčka Syleena Johnson a herečky LisaRaye McCoy, Vivica A. Fox, Kym Whitley a Sherri Shepherd.
Nalaďte sa na letnú vlnu stretnutí s priateľmi a rodinou v tejto sviežej piesni už od 5. apríla 2021. Tešiť sa môžete aj na ďalšie hity, nakoľko počas Verzuzu oznámili, že pracujú na novej hudbe.